Nicholsonová, Lucia, poslankyňa NR SR (2012-10-29):
Ďakujem veľmi pekne. Vážená pani predsedajúca, vážená pani poslankyňa, vážení páni poslanci, je mi strašne ľúto, že vás je tu ako šafranu. Hlavným zámerom predloženého návrhu zákona, ktorým sa dopĺňa zákon o zdravotnej starostlivosti, o službách súvisiacich s poskytovaním zdravotnej starostlivosti a zákon o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti, je zvýšenie ochrany osôb, ktoré sa dobrovoľne rozhodnú podstúpiť sterilizáciu, a zároveň zaistenie, aby sa výkon sterilizácie pre osoby s minimálne štyrmi deťmi a pre osoby staršie ako 35 rokov s minimálne troma deťmi plne uhrádzal z verejného zdravotného poistenia. Podľa súčasne platného stavu je možné vykonať sterilizáciu len na základe písomnej žiadosti s tým, že pacient, ktorému bude sterilizácia vykonaná, musí byť plne informovaný o celom zákroku, o alternatívnych metódach antikoncepcie a plánovaného rodičovstva, o možnej zmene životných okolností, ako aj o možnom zlyhaní a medicínskych dôsledkoch sterilizácie. Porozumenie a súhlas vyjadrí pacient podpisom pod písomný informovaný súhlas. Od okamihu podpisu informovaného súhlasu do vykonania zákroku musí uplynúť 30.dňová lehota, počas ktorej je možné informovaný súhlas odvolať. Mnou predkladaná právna úprava zachováva súčasné nastavenie podmienok na vykonanie sterilizácie, ktorá bude aj naďalej vykonávaná výlučne na základe písomnej žiadosti dobrovoľne. Nemení sa ani lehota, keď od podpisu informovaného súhlasu po zákrok musí uplynúť minimálne 30 dní. Podľa novely bude musieť byť pri podpise informovaného súhlasu prítomný aj iný zdravotnícky pracovník, napríklad zdravotná sestra. A zároveň tá osoba, ktorá sa rozhodne podstúpiť dobrovoľnú sterilizáciu, bude môcť požiadať o prítomnosť ďalšieho svedka na základe vlastného výberu. To je vyslovene pre komfort tej osoby, ktorá sa rozhodne dobrovoľne postúpiť sterilizáciu. Poskytovateľ bude povinný tejto osobe umožniť prítomnosť pri podpise informovaného súhlasu. Do zákona o zdravotnej starostlivosti zavádzame novú povinnosť pre Ministerstvo zdravotníctva Slovenskej republiky, vydať prostredníctvom všeobecne záväzného právneho predpisu vzory informovaného súhlasu nielen v štátnom jazyku a aj v jazyku národnostných menšín a zverejňovať ich na svojom webovom sídle. Týmto opatrením by sa mala zjednodušiť práca zdravotníckych pracovníkov, ktorým vyplýva v zmysle § 6 ods. 2 zákona o zdravotnej starostlivosti povinnosť poskytnúť poučenie o informovanom súhlase zrozumiteľne, čo v prípade osôb z inej národnostnej menšiny môže byť problematické, ak úplne nerozumejú informovanému súhlasu len v štátnom jazyku. Samozrejme, najväčšou zmenou oproti súčasne platnej legislatíve v predloženej novele je bezplatná sterilizácia pre osoby, ktoré majú minimálne štyri deti, a pre osoby staršie ako 35 rokov, ktoré majú minimálne tri deti. V súčasnosti je priemerná pôrodnosť v Slovenskej republiky na jednu ženu približne 1,4 dieťaťa. Predkladaný návrh nebude mať vplyv na kontinuálne sa znižujúci trend pôrodnosti, práve z tohto dôvodu, že bezplatná sterilizácia bude prístupná len pre osoby, ktoré majú minimálne štyri deti, respektíve, ak majú viac ako 35 rokov tri deti. Je potrebné si uvedomiť, že cena jednej sterilizácie sa v súčasnosti pohybuje od 300 do 500 eur. V súkromných zdravotníckych zariadeniach je cena 500 eur a vyššie. Pre rodiča, ktorý sa stará o štyri deti, môže byť suma, ktorá by musela byť vynaložená na sterilizáciu, príliš vysoká. Sotva dokáže plne pokryť náklady na základné potreby pre svoje deti a rodinu, nieto ešte hľadať prostriedky na výkon, ktorý by, ak by bol bezplatný, pravdepodobne podstúpila. Osoby s minimálne štyrmi deťmi by väčšinou prijali rôzne možnosti antikoncepcie, avšak tá je v Slovenskej republike príliš drahá, samozrejme, narážam na hormonálnu antikoncepciu, pretože tiež nie je hradená z verejného zdravotného poistenia. Náš návrh sme nechceli orientovať na bezplatnú hormonálnu antikoncepciu, keďže s jej užívaním bývajú zväčša praktické problémy a, samozrejme, aj vyplývajúce zdravotné riziká. Pre potreby kompetentného posudzovania predkladanej novely je potrebné vyjasniť si prípadné stereotypy a používané pojmy. Ja aj za ten čas, teda čo som pripravovala tento návrh novely, tak som sa stretávala s rôznymi aj cieľovými skupinami a, samozrejme, aj s bežnou verejnosťou a je neuveriteľné, koľko ľudí si zamieňa sterilizáciu s kastráciou. Pri sterilizácií nedochádza k vybratiu pohlavných orgánov, tie ostávajú na svojom pôvodnom mieste. Po zákroku však nedôjde po pohlavnom styku k spojeniu vajíčok a spermií. Čiže nemôže dôjsť k otehotneniu. U žien aj naďalej dochádza k menštruácii. A rovnako prechádzajú procesom menopauzy. Jediné, čo je odlišné, je to možnosť otehotnenia. Tieto ženy dokonca rovnako ovulujú ako tie ženy, ktoré nepodstúpili sterilizáciu, takže o akejkoľvek menejcennosti sa v prípade podstúpenia sterilizácie, ktorou zvyknú argumentovať oponenti, určite nedá hovoriť. Rovnako ako u žien, tak ani u mužov nedochádza k žiadnym vonkajším zmenám. Mužom sa jednoducho podviažu spermovody. Ide o jednoduchý chirurgický zákrok, ktorý sa vykonáva ambulantne v lokálnej anestéze a trvá zhruba 10 až 15 minút. Ide síce o nezvratný zákrok, ktorý však aj vďaka medicínskemu pokroku úplne nevylučuje možnosť otehotnenia. Stále je možné splodiť dieťa prostredníctvom umelého oplodnenia. Sterilizácia v prípadoch, keď má pár, prípadne aj jednotlivec vlastné deti, a už v budúcnosti neplánuje mať potomstvo, je jedným z najistejších spôsobov trvalej antikoncepcie. Samozrejme, najväčší vplyv na využívanie sterilizácie ako antikoncepčnej metódy má na jednej strane liberálna zákonná úprava, ktorú máme momentálne v aj Slovenskej republike, ale na druhej strane je to jej finančná dostupnosť. Predkladaný návrh nezmierňuje podmienky na podstúpenie sterilizácie. Práve naopak, vo väčšine ustanovení zvyšujeme nielen právnu, odbornú, ale aj etickú ochranu osôb, ktoré sa rozhodnú tento zákrok podstúpiť. Zavádzame aj novú možnosť pre osoby patriace k národnostným menšinám, a to, aby informovaný súhlas bol písaný v jazyku ich národnostnej menšiny, ku ktorej patria. Na základe ich vlastnej žiadosti bude následne poskytovateľ povinný im na podpis predložiť informovaný súhlas v jazyku národnostnej menšiny nimi zvolenej. Keďže hovoríme o zákroku s celoživotnými dôsledkami, osoby, ktoré tento zákrok podstupujú, by mali mať možnosť mať pri sebe aj svedka, ktorého si sami pri podpise informovaného súhlasu zvolia. Ide o nové opatrenie, ktoré by malo okrem zvýšenia právnej ochrany podporiť tieto osoby aj po psychickej stránke. Predkladaný návrh zákona bude mať negatívny dopad na rozpočet verejnej správy, nezakladá žiadne vplyvy na podnikateľské prostredie, nevyvoláva sociálne vplyvy ani vplyvy na životné prostredie a ani na informatizáciu spoločnosti. Chcem vás všetkých, ctení páni poslanci, strašne pekne poprosiť, aby ste pri tomto prerokúvanom bode odložili všetky svoje izmy a zapojili zdravý rozum, lebo mne skutočne ide o tie ženy, ktoré si neželajú rodiť štrnáste a pätnáste dieťa, ale nevedia si pomôcť, pretože nemajú peniaze na hormonálnu antikoncepciu, nie sú dostatočne vzdelané, keďže, samozrejme, sexuálna výchova nám absentuje na školách, a nevedia si pomôcť nijak inak. Ja som mapovala osady, pretože práve tam máme najviac detí. Tak musím povedať, že tá cieľová skupina toto prijala s nadšením, pretože dnes naozaj nemajú inú možnosť. A ja vás strašne pekne prosím, aby ste im nezabránili, aby po tejto zmene zákona tú možnosť získali. Nie je to nariadenie proti nim, je to vyslovene pre ne. Ďakujem veľmi pekne.